C 200/12

Objava zahtjeva za upis naziva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2020/C 200/07)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

JEDINSTVENI DOKUMENT

„ΡΟΔΙ ΕΡΜΙΟΝΗΣ” (RODI ERMIONIS)

EU br.: PDO-GR-02389 – 12.1.2018.

ZOI (X) ZOZP ( )

1. Naziv (nazivi)

„Ρόδι Ερμιόνης” (Rodi Ermionis)

2. Država članica ili treća zemlja

Grčka

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. – Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

„Rodi Ermionis” plod je stabla nara „Ermioni”, lokalne sorte vrste Punica granatum L. iz porodice Punicaceae, koja se uzgaja na području općine Ermionida, otkud i potječe naziv. Riječ je o lokalnom ekotipu koji se s vremenom i kao rezultat prirodnog odabira prilagodio lokalnim klimatskim uvjetima i metodama uzgoja koje primjenjuju lokalni uzgajivači. Te biljke služe i kao reprodukcijski materijal za sadnju novih jedinki na tom području.

Pri stavljanju na tržište zreli plodovi imaju sljedeće značajke:

1. morfološka svojstva: — oblik: okrugli. Vanjski dio čini kora, koja je tanka, nalik koži, meka i sjajna. S unutarnje se strane nalaze sjemenke, koje sadržavaju drvoliku meku košticu srednje veličine, koja se jednostavno drobi žvakanjem. — boja: kora je žućkastoružičaste do crvene boje, ovisno o izloženosti površine suncu. Sjemenke su ružičaste do crvene boje.

2. organoleptička svojstva: Plod je slatkog okusa zahvaljujući uravnoteženom omjeru šećera i kiselosti. Sjemenke su slatke i meke, a njihove se koštice jednostavno drobe žvakanjem.

3. fizikalno-kemijska svojstva: — vrijednost Brixa: najmanje 15 ° — kiselost (% limunske kiseline): najviše 0,4 %

Proizvod se na tržište stavlja u obliku svježeg ploda ili u pakiranju, u obliku sjemenki nara spremnih za konzumaciju.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

–

3.4. Posebni proizvodni postupci koji se moraju provesti na određenom zemljopisnom području

Sve faze proizvodnje moraju se provesti na određenom zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

–

3.6. Posebna pravila za označivanje proizvoda na koji se odnosi registrirani naziv

–

4. Sažeta definicija zemljopisnog područja

Nar „Rodi Ermionis” uzgaja se u općini Ermionida, smještenoj u okrugu Argolida u regiji Peloponeza. Općina Ermionida nalazi se na istoku okruga Argolida, a čine je općinske jedinice Kranidi, Ermioni i Portocheli te lokalne zajednice Koilada, Didyma, Fournoi, Thermisia i Iliokastro. Sa zapadne strane graniči s Argolskim zaljevom, a s južne s Mirtilovim morem.

5. Povezanost sa zemljopisnim područjem

Određeno područje jest poluotok na kojem je tlo uglavnom ravno. Na lokalne klimatske uvjete utječu planina Didymo koja čini sjevernu granicu područja i visoka je 1 121 metar (druga najviša planina u okrugu Argolida), gorje Aderes koje se proteže istočno-sjeveroistočnim rubom područja te more s kojim općina Ermionida graniči s južne i zapadne strane.

Posebne su klimatološke značajke općine Erminoida tijekom godine sljedeće:

— odsutnost ekstremnih temperatura jer gotovo i nema mraza zimi, a ljeta su blaga, duga i vruća,

— mala razlika između dnevnih i noćnih temperatura,

— duga posve sunčana razdoblja,

— iznimno malo kišnih padalina i niska relativna vlažnost u proljeće i jesen (rujan–listopad).

Nar „Rodi Ermionis” tipičan je, jedinstven i izravno povezan s područjem na kojem se uzgaja jer posebni klimatski čimbenici i metode uzgoja određuju značajke konačnog proizvoda.

Nar „Rodi Ermionis” u Ermioniju se uzgaja desetljećima. Zato i nosi naziv „Ermioni” (naziv lokalne zajednice i nekadašnje općine), po području na kojem je razvijen i kojem se uspješno prilagodio.

Nar „Rodi Ermionis” lokalni je ekotip koji je zbog svoje dobre prilagodbe području poznat kao „sorta Ermioni” na internetu, u časopisima i u drugim medijima. Riječ je o lokalnoj sorti koja se razvijala s vremenom, pri čemu su uzgajivači dosljedno birali biljke sa željenim značajkama te ih razmnožavali na tom području. Posebna je značajka te lokalne sorte meka koštica. U istraživanju koje je proveo Odsjek za listopadne voćke u Naousi u okviru kojeg se proučavalo nekoliko važnih genotipova nara koji su prikupljeni iz različitih dijelova Grčke i preporučuju se za uzgoj, uključujući „Rodi Ermionis”, među ostalim se navodi da nar „Rodi Ermionis” ima meku košticu, za razliku od ostalih koji imaju tvrdu ili polutvrdu košticu.

Slatki okus i meka kora isto su tako prepoznatljive značajke nara „Rodi Ermionis” na koje utječu prirodni čimbenici i metode uzgoja koje se primjenjuju.

Konkretno, kad je riječ o slatkom okusu, oblikovanjem biljaka u stabla (što je moguće jer nema mraza) osigurava se bolja pokrivenost lišćem i više fotosintetske aktivnosti. Osigurava se i dobra provjetrenost stabala, a plodovi su izloženiji sunčevoj svjetlosti. Ti uvjeti pogoduju nastanku šećera i raspadanju kiselina, što dovodi do uravnoteženije slatkoće. Sadržaj šećera (topljive krute tvari) mora imati vrijednost Brixa od najmanje 15 ° i kiselost od najviše 0,4 (izraženo u % limunske kiseline).

Vrijednost Brixa i kiselost uzoraka nara „Rodi Ermionis” i drugih sorti nara izmjereni su na Odsjeku za listopadne voćke u Naousi. Sok nara „Rodi Ermionis” bio je najslađi jer ima visoku vrijednost Brixa, a nisku kiselost.

Meka kora tog nara može biti sklona pucanju, no to se ne događa na određenom zemljopisnom području zahvaljujući prirodnim čimbenicima i posebnoj metodi uzgoja. Uzgajivači su zahvaljujući svojem dugogodišnjem iskustvu u uzgoju nara „Rodi Ermionis” osmislili posebnu tehniku navodnjavanja za koju se nakon više godina uzgoja i promatranja biljaka pokazalo da poboljšava razvoj ploda i sprječava njegovo pucanje. U razdoblju cvatnje stabala i razvoja plodova (svibanj) prestaje se s navodnjavanjem, čime se osigurava bolje oprašivanje, bolji razvoj ploda i stabilizacija novih plodova. Zahvaljujući vrućim i suhim uvjetima na određenom području i metodi uzgoja, meka kora ploda ne puca lako. Konkretno, u ljeto i ranu jesen, kad se približava vrijeme berbe, usjev se navodnjava kako bi se osigurala dostatna vlažnost u tlu. Time se pridonosi održavanju mekoće kore i učinkovitom sprječavanju pucanja jer meka kora omogućuje ravnomjerniji i ujednačeniji rast vanjskog tkiva, koje štiti plod od naglih promjena zbog kojih dolazi do pucanja. Tome pridonose i male razlike između dnevnih i noćnih temperatura tijekom cijele godine i mala količina kišnih padalina na određenom području u razdoblju dozrijevanja plodova u jesen.

Plodovi se beru iznimno oprezno i uvijek ručno, s pomoću posebnih škara za podrezivanje ili rukom, jer nar „Rodi Ermionis” ima meku i tanku koru na kojoj lako ostaju tragovi. Time se smanjuje rizik od nastanka oštećenja i najezde nametnika nakon berbe te se dobivaju kvalitetniji plodovi.

Zahvaljujući okolišnim uvjetima u Ermionidi nar „Rodi Ermionis” odlikuje se posebnim značajkama po kojima se razlikuje od drugih sorti nara i zbog kojih je stekao izvrstan ugled na tržištu kao proizvod koji ispunjava posebne potrebe i želje kupaca. Općina Ermionida od 2011. u suradnji s uzgajivačima nara i lokalnim tijelima organizira Festival nara u Ermioniju, u okviru kojeg se odvijaju događanja kao što je ukrašavanje grada te dijeljenje proizvoda u luci i u trgovinama u Ermioniju, izrada različitih specijaliteta na bazi nara (jela, slatkiši, liker) i njihova ponuda posjetiteljima te kulturna i znanstvena događanja.

Upućivanje na objavu specifikacije

(članak 6. stavak 1. drugi podstavak Uredbe)

http://www.minagric.gr/images/stories/docs/agrotis/POP-PGE/2020/prodiagrafes_rodi_ermioni290120.pdf

(1) SL L 343, 14.12.2012., str. 1.